Document ID: 32001R1726

Κανονισμός (ΕΚ) αριθ. 1726/2001 του Ευρωπαϊκού Κοινοβουλίου και του Συμβουλίου
της 23ης Ιουλίου 2001
για την τροποποίηση του άρθρου 21 του κανονισμού (ΕΚ) αριθ. 1292/96 του Συμβουλίου σχετικά με την πολιτική και τη διαχείριση της επισιτιστικής βοήθειας και των ειδικών δράσεων στήριξης για την επισιτιστική ασφάλεια
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 179,
την πρόταση της Επιτροπής(1),
Aποφασίζοντας σύμφωνα με τη διαδικασία του άρθρου 251 της συνθήκης(2),
Εκτιμώντας τα ακόλουθα:
(1) Η Κοινότητα και τα κράτη μέλη της μετέχουν σε έναν αριθμό διεθνών συμφωνιών σχετικά με την πολιτική και τη διαχείριση της επισιτιστικής βοήθειας και των ειδικών δράσεων στήριξης για την επισιτιστική ασφάλεια, μεταξύ των οποίων στη σύμβαση του 1999 για την επισιτιστική βοήθεια.
(2) Η σύμβαση αυτή εγκρίθηκε με την απόφαση 2000/421/ΕΚ του Συμβουλίου, της 13ης Ιουνίου 2000, σχετικά με τη σύναψη, εκ μέρους της Ευρωπαϊκής Κοινότητας, της σύμβασης του 1999 για την επισιτιστική βοήθεια(3).
(3) Το άρθρο 21 του κανονισμού (ΕΚ) αριθ. 1292/96 του Συμβουλίου(4) χρειάζεται να προσαρμοστεί ουσιαστικά σύμφωνα με τα άρθρα ΙΙΙ και ΙV της σύμβασης του 1999 για την επισιτιστική βοήθεια,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 21 του κανονισμού (ΕΚ) αριθ. 1292/96 του Συμβουλίου, αντικαθίσταται από το ακόλουθο κείμενο: "Άρθρο 21
1. Το Συμβούλιο, αποφασίζοντας με ειδική πλειοψηφία κατόπιν προτάσεως της Επιτροπής και αφού ζητήσει τη γνώμη του Ευρωπαϊκού Κοινοβουλίου, καθορίζει το μερίδιο που καταλογίζεται στην Κοινότητα από το συνολικό ποσό της βοήθειας, είτε σε τόνους ισοδύναμου σίτου είτε σε αξία είτε σε συνδυασμό ποσότητας σε τόνους και αξίας, που προβλέπει η σύμβαση επισιτιστικής βοήθειας, ως συνολική συνεισφορά τόσο της Κοινότητας όσο και των κρατών μελών της.
2. Η Επιτροπή συντονίζει τις δράσεις της Κοινότητας και των κρατών μελών όσον αφορά την παροχή βοήθειας δυνάμει της σύμβασης για την επισιτιστική βοήθεια και μεριμνά ώστε η συνολική συνεισφορά της Κοινότητας και των κρατών μελών της να καλύπτει τουλάχιστον τις αναλήψεις υποχρεώσεων που προβλέπονται στην εν λόγω σύμβαση."
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιουλίου 2001.

Labels: 18
3
19
5